Kommissionens forordning (EF) nr. 579/2004

af 26. marts 2004

om ændring af forordning (EF) nr. 708/98 for så vidt angår maksimumsmængderne af og minimumskvaliteten for ris, der kan godkendes til intervention i produktionsåret 2003/04

KOMMISSIONEN FOR DE EUROPÆISKE FÆLLESSKABER HAR -

under henvisning til traktaten om oprettelse af Det Europæiske Fællesskab,

under henvisning til Rådets forordning (EF) nr. 3072/95 af 22. december 1995 om den fælles markedsordning for ris(1), særlig artikel 8, litra b),

under henvisning til Rådets forordning (EF) nr. 1785/2003 af 29. september 2003 om den fælles markedsordning for ris(2), særlig artikel 32, stk. 3, og

ud fra følgende betragtninger:

(1) Betingelserne for interventionsorganernes overtagelse af uafskallet ris er fastsat ved Kommissionens forordning (EF) nr. 708/98(3).

(2) Forordning (EF) nr. 1785/2003 har begrænset interventionsorganernes opkøb fra 1. april til 31. juli 2004 til 100000 tons. For at fordele denne mængde ligeligt geografisk og tidsmæssigt bør mængderne pr. producentmedlemsstat og pr. tranche fastsættes.

(3) For at sikre, at den samlede disponible mængde udnyttes fuldt ud, bør det fastsættes, at de uudnyttede mængder af en tranche overføres til den næste, og at den sidste tranche gælder for hele EF.

(4) For at undgå ansøgninger i spekulationsøjemed bør det kræves, at den erhvervsdrivende stiller en sikkerhed. Denne sikkerhed bør dog afpasses efter den kategori, som de erhvervsdrivende tilhører, under hensyntagen til de andre garantier, som disse erhvervsdrivende har stillet, og der bør tages særligt hensyn til de producenter og deres sammenslutninger, som har opfyldt kravene i Kommissionens forordning (EF) nr. 1709/2003 af 26. september 2003 vedrørende høst- og lagererklæringer for ris(4).

(5) For at styrke interventionens rolle som sikkerhedsnet og fremme produktionen af ris af god kvalitet bør det minimumsudbytte ved forarbejdning, der kræves ved interventionsopkøb, forhøjes.

(6) Forvaltningskomitéen for Korn har ikke afgivet udtalelse inden for den af formanden fastsatte frist -

UDSTEDT FØLGENDE FORORDNING:

Artikel 1

I forordning (EF) nr. 708/98 foretages følgende ændringer:

a) Artikel 2, stk. 2, andet led, affattes således:

"- forarbejdningsudbyttet ikke ligger mere end 6 % under de grundudbytter, der er anført i bilag II, afsnit B".

b) Som artikel 3a indsættes:

"Artikel 3a

De mængder uafskallet ris, der kan godkendes til intervention i produktionsåret 2003/04, opdeles i to trancher til producentmedlemsstaterne og i en fælles tranche for hele EF, der omfatter alle de disponible, uudnyttede mængder indtil da, jf. tabellen i bilag IV."

c) Artikel 4 affattes således:

"Artikel 4

1. Ethvert bud vedrørende salg til intervention skal indgives skriftligt til et interventionsorgan på en af interventionsorganet udarbejdet blanket. For at kunne tages i betragtning skal buddet indgives henholdsvis fra den 1. til den 9. april 2004 og den 10. til den 14. maj 2004 og fra den 14. til den 18. juni 2004 for tranche nr. 1, 2 og 3, jf. bilag IV, og skal indeholde følgende:

a) den bydendes navn

b) oplagringsstedet for den tilbudte ris

c) tilbudt mængde i henhold til artikel 1

d) sort

e) vigtigste egenskaber, herunder det samlede udbytte og udbyttet af hele korn ved forarbejdning

f) høstår

g) den af buddet omfattede minimumsmængde(5), som er den nedre grænse, der, hvis den ikke overholdes, indebærer, at den bydende betragter buddet som ikke indgivet

h) det interventionscenter, som buddet gælder for

i) dokumentation for, at den bydende har stillet en sikkerhed på 50 EUR pr. ton uafskallet ris, idet denne sikkerhed nedsættes til 20 EUR pr. ton uafskallet ris for de producenter eller deres sammenslutninger, der har opfyldt kravene i Kommissionens forordning (EF) nr. 1709/2003(6) vedrørende høst- og lagererklæringer for ris

j) en erklæring om, at produktet er af EF-oprindelse, med angivelse af produktionsregionen

k) de foretagne behandlinger med plantebeskyttelsesmidler med angivelse af de benyttede doser.

Indgivne bud kan hverken ændres eller tilbagetrækkes.

2. Hvis buddet afvises, underretter interventionsorganet den bydende herom senest ti arbejdsdage efter indgivelsen af buddet.

3. Senest den 29. april 2004 og den 3. juni 2004 for henholdsvis tranche nr. 1 og 2, jf. bilag IV, undersøger medlemsstatens ansvarlige myndighed for hver tranche, om den samlede tilbudte mængde overstiger den disponible mængde eller ej. I tilfælde af en overskridelse beregner den en koefficient for tildeling af mængder med seks decimaler, som er den størst mulige værdi, således at forstå, at den samlede tildelte mængde under hensyntagen til de enkelte buds minimumsmængde er mindre end eller lig med den disponible mængde. Hvis der ikke forekommer nogen overskridelse, er tildelingskoefficienten lig med 1.

I givet fald lægges den uudnyttede mængde, dvs. forskellen mellem den disponible mængde og den samlede tildelte mængde, til den mængde, der er forudset for den følgende tranche.

Medlemsstatens ansvarlige myndighed underretter Kommissionen om tildelingskoefficienten, den samlede tildelte mængde og den uudnyttede mængde, der er overført til den følgende tranche, senest dagen efter den dato, der er anført i første afsnit. Kommissionen offentliggør snarest muligt disse oplysninger på sit netsted.

Senest den anden dag efter den dato, der er anført i første afsnit, underretter medlemsstatens ansvarlige myndighed den bydende om, at hans bud er antaget for en tildelt mængde svarende til den tilbudte mængde multipliceret med tildelingskoefficienten. Hvis denne mængde er mindre end den minimumsmængde, der er anført i buddet, nedsættes denne mængde dog til 0.

4. For tranche nr. 3, jf. bilag IV, giver medlemsstaterne senest den 8. juli Kommissionen meddelelse om de tilbudte mængder, i givet fald sammen med de anførte minimumsmængder. Denne meddelelse skal omfatte oplysningerne i bilag V og fremsendes elektronisk ved hjælp af den formular, som Kommissionen stiller til rådighed for medlemsstaterne med henblik herpå. Denne meddelelse skal også fremsendes, selv om der ikke er foreligger nogen tilbudte mængder.

Kommissionen samler alle de bud, der er indgivet i medlemsstaterne, og undersøger, om den samlede tilbudte mængde overskrider den disponible mængde eller ej. I tilfælde af en overskridelse beregner Kommissionen en koefficient for tildeling af mængder med seks decimaler, som er den størst mulige værdi, således at forstå, at den samlede tildelte mængde under hensyntagen til de enkelte buds minimumsmængde er mindre end eller lig med den disponible mængde. Hvis der ikke forekommer nogen overskridelse, er tildelingskoefficienten lig med 1.

Senest tre dage efter offentliggørelsen af denne koefficient i Den Europæiske Unions Tidende underretter medlemsstatens ansvarlige myndighed den bydende om, at hans bud er antaget for en tildelt mængde svarende til den tilbudte mængde multipliceret med tildelingskoefficienten. Hvis denne mængde er mindre end den minimumsmængde, der er anført i buddet, nedsættes denne mængde dog til 0.

5. Sikkerheden i henhold til stk. 1, litra i), frigives i forhold til den mængde, der er tilbudt, men ikke tildelt. For den tildelte mængde frigives hele sikkerheden, så snart 95 % af den nævnte mængde er blevet leveret i henhold til artikel 6."

d) Artikel 5, stk. 1, første afsnit, affattes således:"Ethvert bud skal indgives til interventionsorganet i produktionsmedlemsstaten for det interventionscenter i denne medlemsstat, der ligger nærmest det sted, hvor den uafskallede ris befinder sig på tidspunktet for buddet."

e) I artikel 7, stk. 1, tilføjes følgende punktum:"I så fald skal den overtagne vare oplagres særskilt fra de andre varer."

f) Teksten i bilag I til den nuværende forordning indsættes som bilag IV.

g) Teksten i bilag II til nærværende forordning indsættes som bilag V.

Artikel 2

Denne forordning træder i kraft den 1. april 2004.

Denne forordning er bindende i alle enkeltheder og gælder umiddelbart i hver medlemsstat.

Udfærdiget i Bruxelles, den 26. marts 2004.

På Kommissionens vegne

Franz Fischler

Medlem af Kommissionen

(1) EFT L 329 af 30.12.1995, s. 18. Senest ændret ved Kommissionens forordning (EF) nr. 411/2002 (EFT L 62 af 5.3.2002, s. 27). Ophævet ved forordning (EF) nr. 1785/2003 (EUT L 270 af 21.10.2003, s. 96) med virkning fra datoen for denne forordnings ikrafttrædelse.

(2) EUT L 270 af 21.10.2003, s. 96. Forordning ændret ved tiltrædelsestraktaten af 2003.

(3) EFT L 98 af 31.3.1998, s. 21. Senest ændret ved forordning (EF) nr. 610/2001 (EFT L 90 af 30.3.2001, s. 17).

(4) EUT L 243 af 27.9.2003, s. 92.

(5) Hvis denne minimumsmængde ikke kan tildeles under hensyntagen til tildelingskoefficienten i henhold til stk. 3 og 4, nedsættes den tildelte mængde til 0.

(6) EUT L 243 af 27.9.2003, s. 92.

BILAG I

"BILAG IV

Trancher som omhandlet i artikel 3a

>TABELPOSITION>"

BILAG II

"BILAG V

>PIC FILE= "L_2004090DA.005705.TIF">"